จี้แบงก์รัดกุมพร้อมเพย์
ธปท.กำชับแบงก์ รัดกุมลงทะเบียนพร้อมเพย์ ต้องมีเอกสารพิสูจน์ตัวตนลูกค้า และแจ้งเงื่อนไขบริการให้ชัด
5 ก.ค. 2559

ธปท.กำชับแบงก์ รัดกุมลงทะเบียนพร้อมเพย์ ต้องมีเอกสารพิสูจน์ตัวตนลูกค้า และแจ้งเงื่อนไขบริการให้ชัด
นายวิรไท สันติประภพ ผู้ว่าการ ธนาคารแห่งประเทศไทย (ธปท.) ออกประกาศหนังสือเวียนถึงธนาคารพาณิชย์และธนาคารเฉพาะกิจของรัฐทุกแห่ง เมื่อวันที่ 29 มิ.ย.ที่ผ่านมา ถึงแนวปฏิบัติการรับลงทะเบียนการผูกหมายเลข หรือเอนี่ ไอดี ( Any ID) กับบัญชีธนาคาร และการให้บริการการโอนและรับเงินแบบพร้อมเพย์ (Promp Pay) เพื่อให้สถาบันการเงินปฏิบัติเป็นมาตรฐานเดียวกันในการเปิดลงทะเบียนพร้อมเพย์ตั้งแต่วันที่ 15 ก.ค.นี้ โดยสถาบันการเงินส่วนใหญ่เปิดให้ลงทะเบียนก่อนแล้วตั้งแต่วันที่ 1 ก.ค.ที่ผ่านมา
ทั้งนี้ แนวปฏิบัติของ ธปท. ระบุว่า ธนาคารพาณิชย์ต้องมีการพิสูจน์ตัวตนของผู้ลงทะเบียนอย่างรัดกุม โดยต้องใช้ข้อมูล หรือเอกสารแสดงตัวตน 2 อย่าง เพื่อป้องกันความเสี่ยงที่จะเกิดขึ้น เช่น หากลงทะเบียนที่สาขาธนาคารให้ใช้บัญชีควบคู่กับบัตรประชาชน หรือหากลงทะเบียนผ่านระบบอิเล็กทรอนิกส์ เช่น บัตรเดบิต และรหัสผ่านตู้เอทีเอ็ม รวมถึงต้องตรวจสอบความถูกต้อง และความเป็นเจ้าของของหมายเลขบัตรประชาชน หรือหมายเลขโทรศัพท์มือถือที่นำมาลงทะเบียนผูกบัญชีอย่างรัดกุมด้วย
นอกจากนี้ เพื่อคุ้มครองผู้บริโภค ธปท.ได้ให้สถาบันการเงินแสดงเงื่อนไขการใช้บริการให้ครบถ้วน ชัดเจน มีการขอคำยินยอมจากผู้ลงทะเบียนในการเปิดเผยข้อมูลส่วนตัวที่จำเป็นต้องใช้ รวมถึงแจ้งให้ลูกค้าทราบด้วยว่าลงทะเบียนสำเร็จหรือไม่ และหากต่อไปลูกค้าขอเปลี่ยนแปลงข้อมูลหรือยกเลิกการลงทะเบียน สถาบันการเงินต้องมีการพิสูจน์ตัวตนที่รัดกุม เพื่อไม่ให้เกิดความเสียหายด้วย
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธปท. กล่าวว่า ที่ผ่านมาได้ออกหนังสือให้สถาบันการเงินจัดทำมาตรฐานความปลอดภัยและการป้องกันความเสี่ยงเรื่องการลงทะเบียนพร้อมเพย์ส่งมาให้ ธปท.พิจารณาว่า เหมาะสมรัดกุมพอหรือไม่ รวมทั้งได้เข้าตรวจสอบสถาบันการเงินอย่างต่อเนื่อง เพราะหากประชาชนไม่เชื่อใจการเก็บข้อมูล หรือการปกป้องข้อมูลของสถาบันการเงินพร้อมเพย์จะเกิดได้ยาก